Kaikki lähti liikkeelle kirjeestä, joka oli jätetty vastaanottajan pöydälle. Kirjeen tuoneet sanoivat, "että taitaa olla vähän erikoisempi kirje".

– Sen verran erikoinen oli, että piti lähteä pukuvuokraamoon puvun laitatukseen, Kuusamon suurpetokeskuksen isäntä Sulo Karjalainen muistelee saamaansa kutsukirjettä Linnan juhliin ja jatkaa itse tapahtumasta,

– Kyllähän se oli ennenkokematon ja todella hieno tapaus!

Juuso-karhun kuulumiset kiinnostivat juhlijoita

Ilta-Sanomien äänestyksessä (siirryt toiseen palveluun) Linnan juhlien sympaattisimmaksi vieraaksi valittu Sulo Karjalainen ihmettelee, kuinka tuttavallisesti ihmiset lähestyivät häntä ja kyselivät hänen ja hoidokkinsa Juuso-karhun kuulumisia.

Vähän väliä ihmiset ojensivat kättä ja tervehtivät niin kuin vanhaa tuttua Sulo Karjalainen

– Vähän väliä ihmiset ojensivat kättä ja tervehtivät niin kuin vanhaa tuttua, vaikka en koskaan ollut kättelijää nähnyt. Ei siinä mitään, juttu lähti aina purkaantumaan kun asia oli tuttu ja kysymykset oli sellaisia joihin pystyin hyvin vastaamaan.

Ihmetystä herätti myös valtaisa ihmismäärä.

– Ajattelin, että voiko tällaista olla? Näin paljon ihmisiä yhdessä kasassa. Vähän jonottelua oli se oleminen, kun ihmiset hakivat paikkojaan.

Presidentti bongasi jo ennen kättelyä

Mieleenpainuvin tapahtuma sattui kuitenkin jo ennen kuin Karjalainen oli kunnolla ehtinyt astua Linnaan. Tasavallan presidentti Sauli Niinistö noteerasi karhumiehen jo jonosta.

Nyt sitten paluu normaaliympyröihin Sulo Karjalainen

– Kun olin menossa kättelemään niin presidentti jo ennen kättelyä huomasi ja sanoi, " Aha, sieltähän se karhu-Karjalainen tulee". Presidentti otti siis etuotteen asiaan!

Mukavien muistojen saattelemana on hyvä palata kotiin väljempien ihmismäärien keskuuteen.

– Kyllä se tuntui toisaalta vähän hankalalle se väenpaljous siellä juhlissa. Nyt sitten paluu normaaliympyröihin!